Wynlandgoed-moord: Verhoordatum bekendgemaakJason en Susan Rohde. Foto: Facebook Jason Rohde, die voormalige hoof van die eiendomsgroep Sotheby’s International Realty wat aangekla word van die moord op sy vrou, het Vrydag weer in die Stellenbosch-distrikshof verskyn. Rohde het tydens Vrydag se verrigtinge voor senior landdros Greg Jacobs gehoor die verhoor sal in Oktober in die hooggeregshof in die Wes-Kaap begin. Hy is gewaarsku om op 25 Julie weer in die hof te verskyn wanneer die akte van beskuldiging vir die hooggeregshof formeel aan sy regspan oorhandig sal word. Adv. Louis van Niekerk het Vrydag vir Carien Teunissen as staatsaanklaer vervang. Van Niekerk het aan die hof gesê die saak sal tydens Rohde se volgende verskyning na die hooggeregshof oorgedra word. Maroela Media het vroeër berig Rohde staan tereg op ŉ skedule 5-aanklag van moord op sy vrou, Susan (47). Haar liggaam is die oggend van 24 Julie 2016 in die badkamer van ŉ hotel op die Spier-wynlandgoed gevind, waar sy met die koord van ŉ haartang opgehang is. Die egpaar, wat in Johannesburg gewoon het, het die landgoed besoek om ŉ Sotheby’s International Realty-konferensie by te woon. Rohde beweer Susan het selfmoord gepleeg terwyl die staat aanvoer Susan is verwurg. ŉ Private patoloog en staatspatoloog wat verskillende nadoodse ondersoeke gedoen het, het dit nie eens oor hoe Susan gesterf het nie. Rohde is op 30 Augustus op borgtog vrygelaat, maar kon aanvanklik volgens sy borgtogvoorwaardes nie die Wes-Kaap sonder toestemming verlaat nie. Landdros Greg Jacobs het hom egter in September toestemming gegee om terug te keer na sy huis en sy kinders in Bryanston. Rohde se verhoor sal op 9 Oktober in die hooggeregshof begin. Lees alle vorige berigte oor Jason Rohde op Maroela Media.